b'\n_START_ARTICLE_\nSuezkanalen\n_START_SECTION_\nBeskrivelse\n_START_PARAGRAPH_\nSuezkanalen har ingen sluser og har derfor ikke begrensninger p\xc3\xa5 skipslengde p\xc3\xa5 samme m\xc3\xa5te som Panamakanalen. Dybde, bredde og h\xc3\xb8yde (sistnevnte pga. Suezkanalbroen) er imidlertid begrenset. De st\xc3\xb8rste skipene som kan passere kanalen har betegnelsen Suezmax, men betegnelsen er ikke n\xc3\xb8dvendigvis presis fordi kanalen har gjennomg\xc3\xa5tt flere oppgraderinger slik at skip som tidligere var for store til \xc3\xa5 g\xc3\xa5 gjennom kanalen kan gj\xc3\xb8re det i dag. Opprinnelig hadde kanalen en seilingsdybde p\xc3\xa5 8 meter, som gradvis har blitt \xc3\xb8kt til dagens 24 meter.\n_START_SECTION_\nHistorie\n_START_PARAGRAPH_\nKanalen ble bygget under ledelse av Ferdinand de Lesseps mellom 1859 og 1869. Etter ferdigstillelsen eide Frankrike og Egypt selskapet som drev kanalen. I 1875 kj\xc3\xb8pte Storbritannia 45\xc2\xa0% av kanalselskapet og inngikk en avtale med Egypt om at det skulle tilbakef\xc3\xb8res til Egypt i 1968. _NEWLINE_I 1956 nasjonaliserte den egyptiske president Gamal Abdel Nasser kanalen, noe som f\xc3\xb8rte til Suezkrisen.\n_START_SECTION_\nDen nye Suezkanalen\n_START_PARAGRAPH_\nSommeren 2014, rett etter at han overtok som Egypts president, beordret Abdel Fattah al-Sisi en oppgradering av kanalen med m\xc3\xa5l om \xc3\xa5 doble kanalens kapasitet fra 49 til 97 skip om dagen. Prosjektet \xc2\xabDen nye Suezkanalen\xc2\xbb ble ferdigstilt i august 2015 og f\xc3\xb8rte til at et sentralt strekk p\xc3\xa5 72 km ble oppgradert slik at motg\xc3\xa5ende skip kan passere hverandre. For omtrent halvparten av strekket (35 km) ble det gravd ut et nytt, parallelt l\xc3\xb8p, mens resten ble mudret og utvidet. Seilingsdybden ble \xc3\xb8kt fra 20 til 24 meter, og i passeringsomr\xc3\xa5det Ballah ble bredden utvidet fra 61 meter til 312 meter._NEWLINE_Prosjektet ble fullf\xc3\xb8rt p\xc3\xa5 ett \xc3\xa5r med en arbeidsstyrke p\xc3\xa5 43\xc2\xa0000 arbeidere.\n_START_SECTION_\nKonkurranse\n_START_PARAGRAPH_\nKina og Israel skrev i 2014 under en avtale om \xc3\xa5 bygge en jernbanelinje mellom Eilat og Ashdod som et alternativ til skipsruta gjennom Suezkanalen. Jernbanelinjen som g\xc3\xa5r under det forel\xc3\xb8pige navnet Red-Med er planlagt fullf\xc3\xb8rt i 2019.'